ചാമുണ്ഡി ഹില്സ് പീഡനക്കേസ്: പൊലീസ് കസ്റ്റഡി കാലാവധി കഴിഞ്ഞ പ്രതികളെ ജയിലിലടച്ചു ഇരയുടെ മൊഴിയെടുക്കാനാവാതെ പൊലീസ് സൂപ്പി വാണിമേല് മംഗളുറു: 08.09.2021 മൈസുറു ചാമുണ്ഡി ഹില്സ് താഴ് വരയില് കഴിഞ്ഞ മാസം 24ന് എം ബി എ വിദ്യാര്ഥിനിയെ കൂട്ടബലാത്സംഗം നടത്തിയെന്ന കേസില് അറസ്റ്റിലായ പ്രതികളില് നാലുപേരെ മൈസുറു ജുഡീഷ്യല് ഫസ്റ്റ് ക്ലാസ് മജിസ്ട്രേറ്റ് കോടതി മൂന്ന് ബുധനാഴ്ച 14 ദിവസത്തേക്ക് റിമാന്ഡ് ചെയ്ത് മൈസൂറു സെന്ട്രല് ജയിലിലടച്ചു. പതിനേഴുകാരനായ അഞ്ചാമനെ ജുവനൈല് ഹോമിലേക്കും അയച്ചു.തമിഴ്നാട് ഈറോഡ് സ്വദേശി ഭൂപതി 24, തിരുപ്പൂര് അവിശനാശിയിലെ മുരുഗേശന് 25, തല്വാടിയിലെ അരവിന്ദ് 34, തിരുപ്പൂരിലെ ജോസഫ് 36 എന്നിവരെയാണ് റിമാന്ഡ് ചെയ്തത്. പ്രതികളെ കോടതി നേരത്തെ 10 ദിവസം പൊലീസ് കസ്റ്റഡിയില് വിട്ടിരുന്നു. ആ കാലാവധി ചൊവ്വാഴ്ച പൂര്ത്തിയായി. പീഡനത്തില് പങ്കാളിയായതായി കരുതുന്ന ആറാമതൊരാളെ കഴിഞ്ഞ ദിവസം തമിഴ് നാടില് പൊലീസ് പിടികൂടിയിരുന്നു. ഏഴാമത് ഒരാളെ ഇന്നലെ രാത്രി തമിഴ്നാടില് നിന്ന് പിടികൂടിയിട്ടുണ്ട്. ഇന്ന് മൈസൂറില് എത്തിച്ച് കോടതിയില് ഹാജരാക്കും.കര്ണാടകയെ പൊതുവേയും മൈസൂറിനെ പ്രത്യേകമായും ഞെട്ടിച്ച് കൂട്ട ബലാല്സംഗത്തിന് ഇരയായ എം ബി എ വിദ്യാര്ഥിനിയുടെ മൊഴി രേഖപ്പെടുത്താന് ഇതുവരെ അന്വേഷണ സംഘത്തിന് കഴിഞ്ഞിട്ടില്ല. ആശുപത്രിയില് ചികിത്സയിലായിരിക്കെ രക്ഷിതാക്കള് എത്തി ഹെലികോപ്റ്ററില് മഹാരാഷ്ട്രയിലേക്ക് കൊണ്ടുപോയിരുന്നു. മൊഴി നല്കാവുന്ന അവസ്ഥയിലല്ല ഇര എന്ന് നേരത്തെ പറഞ്ഞ ന്യായം സംഭവം നടന്നതിന്റെ പതിനാറാം ദിവസവും ആവര്ത്തിക്കുകയാണ് പൊലീസ്.പ്രതികളുടെ പടങ്ങള് ഇരക്ക് അയച്ചുകൊടുത്തെന്നും അവര് തിരിച്ചറിഞ്ഞുവെന്നും പൊലീസ് അവകാശപ്പെട്ടു. കെ പി സി സി നിയോഗിച്ച മുന് എംപി വി എസ് ഉഗ്രപ്പ ചെയര്മാനായ വസ്തുതാന്വേഷണ സമിതി ഇരയുടെ മൊഴി രേഖപ്പെടുത്താതെയുള്ള അന്വേഷണം പ്രഹസനമാണെന്ന് നിരീക്ഷിച്ചു. കേസ് അന്വേഷണവുമായി ബന്ധപ്പെട്ട് 19 നിര്ദേശങ്ങള് സമിതി സമര്പിച്ചു.